Asiyesikia la mkuu huvunjika guu
Language: Swahili | Genre: Creative_writing

ASIYESIKIA LA MKUU HUVUNJIKA GUU
Maana ya methali hii ni kwamba mtu asiyesikia la mkubwa huenda akavunjika guu. Methali hii iko sawiya na asiyefunzwa na mamaye hufunzwa na ulimwengu. Pia huwaonya wale binadamu ambao wakiambiwa maneno huingia na sikio hili na kutoka kwa lengine. Hutumika kuwasuta wale waliombiwa na wavyele na kujifanya sikio la kufa lisilosikia dawa. 
Katika kijiji kimoja cha Bagamoyo paliondokea msichana mmoja aliyefahamika kama Pendo. Pendo alitoka kwenye aila iloyofahamika kwa ukwasi wao waliobarikiwa na Rabuka. Pendo alisomea katika shule ya mseto ya Marembo Bidii Academy. Msichana huyu alikuwa mtoto wa kipekee katika aila yao, wazazi wake walimtunza kama mboni ya jicho na walimpenda kama chanda na pete. Kwa uhakika Pendo alipewa chochote atakacho na wavyele wake.
Kama ilivyokuwa desturi yake, aliamka alfajiri na mapema kabla ya bwana shamsi kuchomoza. Alijitayarisha kuelekea shule ili kuwahi mapema bila kuchelewa kwa maana chelewa chelewa utapata mwana si wako. Alipokaribia shule alikuwa na furaha na bashasha mithli ya tasa aliyekopoa pacha, kuongoza elimu zaidi kwa kuwa elimu ni bahari. Ilipofika  jioni alirudi nyumbani akiwa na rafiki zake guu mosi guu pili hadi langoni mwao. 
Siku mmoja  alipokuwa anaelekea shuleni, kama kawaida yake, alikutana ana kwa ana na ghulamu mmoja aliyeonekana akimtazama kwa tabasamu. Alisimama wima mbele ya Pendo na kisha kumsalimu kwa kuelekezea mkono wake. Pendo alimwambia ampishe kwamba mwenyewe alikuwa anawahi shule. Ghulamu huyo alisimama kidete na kusema salamu kabla ya maneno na kwamba alitokea kupenda kwa uzuri, umbo na tabia zake alipokuwa akimtazama kwa muda mrefu. Kwa hakika, pendo alikasirika kwa maneno hayo kwani alihofia maisha yake kuharibika kwa wavulana, nina yake alikuwa akimwelezea kila kukicha na kushika njia hadi shuleni. 
Alipokuwa anarudi kutoka shule, ghulamu huyo alimsubiri palepale na kumshawishi. Licha ya matusi aliyompa, bado alikuwa na msimamo huo huo. Ghulamu huyo alijikaza kisabuni hadi Pendo akaingia kwenye mstari sambamba naye. Kwa kweli, Pendo aliamini kuwa anampenda kiuhakika kuelekea naye kupenda pia.
Pendo alianza kuwa mdanganyifu kwa wazazi wake mara kwa mara. Lakini wazazi wake na hawakumtuhumu, walimwamini kabisa. Pendo alianza kuwa mtovu wa nidhamu. Wazazi wake walipogundua hivi walijaribu kumkataza lakini hakusikia la mwadhini wala la mteka maji msikitini. Alikuwa sikio la kufa lisilosikia dawa. Masomoni alianza kuanguka kila mara. 
Punde si punde, Pendo alianza kuugua homa kali kila mara na katapika hadi wazazi wake wakampeleka hospitali. Baada ya vipimo walikaa kusubiri majibu ya mwanao. Walishangaa na kupigwa na butwaa waliposikia Pendo amepatikana na ujauzito na pia alikuwa na virusi vya ukimwi. Wavyele wake walilia bila kujua kilio si dawa na hatimaye mbiu ya mgambo ililia na kusema ukipanda pantosha utavuna pankwisha.